Doodskis-video: Twee se vonnisse aangepasTheo Martins Jackson en Willem Oosthuyzen in die hof voordat die vonnis gelewer is (27 Oktober 2017). Foto: Landi Slatter Theo Martins Jackson (29) en Willem Oosthuyzen (28), die mans wat skuldig bevind is op etlike aanklagte in die opspraakwekkende doodskis-saak, se vonnisse is Donderdag in die hooggeregshof in Pretoria effens aangepas. Marius Coertze, ŉ regsverteenwoordiger vir Jackson en Oosthuyzen, het aan Maroela Media gesê albei mans se vonnisse is nou vir slegs vyf jaar opgeskort en nie meer vir agt jaar nie. Regter Sheila Mphahlele het in Oktober Oosthuizen tot 16 jaar tronkstraf gevonnis, waarvan vyf jaar vir agt jaar opgeskort was. Jackson is tot 19 jaar tronkstraf gevonnis, waarvan vyf jaar vir agt jaar opgeskort was. “Die vonnisse mag ingevolge die Strafproseswet nie meer as vyf jaar opgeskort word nie, dit moet vyf jaar of minder wees,” het Coertze verduidelik. Oosthuyzen en Jackson is onderskeidelik tot effektief 11 jaar tronkstraf en 14 jaar tronkstraf gevonnis. Hul effektiewe vonnisse bly dus onveranderd. Die mans is gevonnis op verskeie aanklagte, insluitend poging tot moord en aanranding met die doel om ernstig te beseer nadat hulle Victor Mlotshwa in ŉ doodskis in gedwing het. ŉ Video van die voorval is later wyd op sosiale media versprei. Coertze sê hul regspan is van mening dat “dit wat vandag gebeur het” onreëlmatig is. “Vandag se gebeure is een van ons drie hoofargumente wat ons by die aansoek om verlof tot appèl by die appèlhof in Bloemfontein gaan indien. ŉ Regter moet staan by sy of haar vonnis. Jy kan dieselfde dag nog ŉ aanpassing maak, maar om dit ŉ dag of twee en in die geval twéé weke later te doen, is ongehoord. Jy het klaar reg gespreek, jy kan nie agterna daarmee peuter nie,” het Coertze gesê. Die tweede en derde argumente wat hul sal indien is dat Robert Molokoane, die staatsaanklaer, glo op die laaste dag van die verhoor aan ŉ verslag van die Car Track-deskundige wat vroeër getuig het gepeuter het “om te wys hoe maklik dit is om daarmee te peuter”. “Hy het nie vir die hof daarvan gesê nie. Hy het self vervalsing gepleeg. Hy is nie van vervolging gevrywaar nie.” Volgens Coertze het regter Mphahlele dié dokument aanvaar sonder dat dit onder eed was en sonder enige ondervraging. “Die feit dat sy die Car Track-deskundige, wie se getuienis onder eed afgelê is, verwerp het op grond daarvan is ons derde argument.” Coertze en hul regspan sal dié naweek vandag se gebeure by die aansoek bywerk, dit Maandag laat teken by die Paxton-gevangenis in Witbank waar Jackson en Oosthuyzen aangehou word en dit Woensdag by die appèlhof indien. Jackson en Oosthuyzen sal na verwagting binne twee maande hoor of hul aansoek aanvaar word. Coertze het Donderdag gesê dat dit fisiek goed gaan met Jackson en Oosthuyzen, maar dat hul emosioneel afgetakel is.